একটানা সাঁতরে কিউবা থেকে ফ্লোরিডার সমুদ্রপথ পাড়ি দিলেন ডায়ানা নিয়াদ 
৬৪ বছরের নিয়াদ কিউবার হাভানা থেকে শনিবার সাঁতার কাটা শুরু করেন। পাড়ি দেন ১৮০ কিলোমিটার সমুদ্রপথ।
আজকের তরুণদের জন্যে তিনটি বার্তা ছিল ডায়ানা নিয়াদের। তিনি বলছিলেন, এক, কখনই হাল ছেড়ে দিতে নেই। দুই, যে কোন বয়সেই স্বপ্নের পেছনে ছোটা যায়। তিন, যদিও মনে হয়, এটা একা করার কাজ, আসলে এ কিন্তু একটি দলীয় চেষ্টার ফল। ৫৩ ঘন্টা সাঁতার কেটেও ক্লান্ত হননি ডায়ানা। পানি থেকে উঠে এসে তিনি সবার উদ্দেশ্য ঐ বক্তব্য রেখেছেন। ৬৪ বছরের নিয়াদ কিউবার হাভানা থেকে শনিবার সাঁতার কাটা শুরু করেন। পাড়ি দেন ১৮০ কিলোমিটার সমুদ্রপথ। সোমবার যুক্তরাষ্ট্রের ফ্লোরিডার কি ওয়েস্টে এসে তাঁর যাত্রা শেষ হয়। তাঁকে অভিনন্দন জানানোর জন্যে সমুদ্রতীরে অপেক্ষা করছিলেন অনেক মানুষ। ১৯৭৮ সালে তিনি প্রথমবার চেষ্টা করেন এই দূরত্ব পাড়ি দিতে। এর পর তিনি আরো তিনবার চেষ্টা করেন। ক্লান্তি, জেলিফিশের আক্রমণ, ঝড়ো আবহাওয়ার কারণে প্রতিবারই ব্যর্থ হন তিনি। এই বার ছিল তাঁর পঞ্চম চেষ্টা। এবার,এই ধরনের বিপদ থেকে নিজেকে রক্ষা করার জন্যে তিনি পরেছিলেন, সম্পূর্ণ গা ঢাকা স্যুট এবং রাতের বেলা জেলিফিশের আক্রমণ থেকে বাঁচার জন্যে মুখোশ। আর তাঁর দল সাঁতারের সময় তাঁর চারিদিকে একটি বৈদ্যুতিক বেস্টনী তৈরি করে রেখেছিল যাতে তাঁকে হাঙ্গরের আক্রমণ থেকে রক্ষা করা যায়। পানিশূণ্যতা এবং রোদে ত্বক ঝলসে যাওয়া ছাড়া শারীরিকভাবে আর কোন ধরনের অসুবিধাই বোধ করছেন না ৬৪ বছরের নিয়াদ ১৮০ কিলোমিটার সাঁতারের পর। যুক্তরাষ্ট্রের প্রেসিডেন্ট বারাক ওবামা একটি টুইটার বার্তায় তাঁকে অভিনন্দন জানিয়েছেন। প্রেসিডেণ্ট আরো বলেছেন, কখনই হাল ছাড়তে নেই, স্বপ্ন সফল করতে হলে সবসময় চেষ্টা চালিয়ে যেতে হবে।